CELEX: 32016D0992
Language: lt
Date: 1466035200000
Title: 2016 m. birželio 16 d. Tarybos įgyvendinimo sprendimas (ES) 2016/992, kuriuo iš dalies keičiamas Įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti

21.6.2016   
            
            
               LT
            
            
               Europos Sąjungos oficialusis leidinys
            
            
               L 162/15
            
         TARYBOS ĮGYVENDINIMO SPRENDIMAS (ES) 2016/992
   2016 m. birželio 16 d.
   kuriuo iš dalies keičiamas Įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), ypač į jo 34 straipsnio 1 dalį,
   atsižvelgdama į Europos Komisijos pasiūlymą,
   kadangi:
   1.   ĮVADAS
   
               (1)
            
            
               Reglamentu (EB) Nr. 1005/2008 nustatoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti;
            
         
               (2)
            
            
               Reglamento (EB) Nr. 1005/2008 VI skyriuje nustatyta tvarka, pagal kurią šalys pripažįstamos nebendradarbiaujančiomis trečiosiomis šalimis, ir imamasi veiksmų šalių, pripažintų nebendradarbiaujančiomis trečiosiomis šalimis, atžvilgiu, bei sudaromas nebendradarbiaujančių trečiųjų šalių sąrašas, nustatoma išbraukimo iš nebendradarbiaujančių trečiųjų šalių sąrašo procedūra, ir numatomas nebendradarbiaujančių trečių šalių sąrašo viešinimas ir imamasi bet kurių neatidėliotinų priemonių;
            
         
               (3)
            
            
               pagal Reglamento (EB) Nr. 1005/2008 32 straipsnį, 2012 m. lapkričio 15 d. sprendimu (2) (toliau – 2012 m. lapkričio 15 d. sprendimas) Komisija informavo aštuonias trečiąsias šalis apie tai, kad ji jas gali pripažinti šalimis, kurias Komisija laiko nebendradarbiaujančiomis trečiosiomis šalimis. Šri Lankos Demokratinė Socialistinė Respublika buvo viena iš tų šalių;
            
         
               (4)
            
            
               2012 m. lapkričio 15 d. sprendime Komisija pateikė informaciją tokią galimybę pagrindžiančius esminius faktus ir aplinkybes;
            
         
               (5)
            
            
               be to, 2012 m. lapkričio 15 d. Komisija atskirais laiškais informavo aštuonias trečiąsias šalis, kad svarsto galimybę pripažinti jas nebendradarbiaujančiomis trečiosiomis šalimis. Viena iš tų šalių buvo Šri Lanka;
            
         
               (6)
            
            
               Įgyvendinimo sprendimu 2014/715/ES (3) Komisija pripažino Šri Lanką trečiąja šalimi, nebendradarbiaujančia kovojant su NNN žvejyba. Remdamasi Reglamentu (EB) Nr. 1005/2008, Komisija išdėstė priežastis, dėl kurių ji nusprendė, kad Šri Lanka nevykdė pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti;
            
         
               (7)
            
            
               remdamasi Reglamento (EB) Nr. 1005/2008 33 straipsniu, Taryba Įgyvendinimo sprendimu (ES) 2015/200 (4) iš dalies pakeitė trečiųjų šalių, nebendradarbiaujančių kovojant su NNN žvejyba, sąrašą ir į jį įtraukė Šri Lanką;
            
         
               (8)
            
            
               atsižvelgiant į tą pakeitimą, Komisija pasiūlė Šri Lankai galimybę pratęsti dialogą vadovaujantis Reglamente (EB) Nr. 1005/2008 nustatytais esminiais ir procedūriniais reikalavimais. Komisija toliau rinko ir tikrino visą, jos nuomone, būtiną informaciją, įskaitant raštu ir žodžiu pateiktas pastabas, siekdama suteikti Šri Lankai galimybę ištaisyti jos įtraukimą į sąrašą lėmusią padėtį ir imtis konkrečių priemonių, kuriomis būtų galima užtikrinti ilgalaikį padėties pagerėjimą. Užbaigus tą procesą Komisijos pripažinta, kad Šri Lanka ištaisė padėtį ir ėmėsi taisomųjų veiksmų;
            
         
               (9)
            
            
               todėl pagal Reglamento (EB) Nr. 1005/2008 34 straipsnio 1 dalį Taryba turėtų iš dalies pakeisti Įgyvendinimo sprendimą 2014/170/ES (5) ir išbraukti Šri Lanką iš nebendradarbiaujančių trečiųjų šalių sąrašo;
            
         
               (10)
            
            
               priėmus šį sprendimą, kuriuo Šri Lanka išbraukiama iš nebendradarbiaujančių trečiųjų šalių sąrašo pagal Reglamento (EB) Nr. 1005/2008 34 straipsnio 1 dalį, Įgyvendinimo sprendimas 2014/715/ES, kuriuo Šri Lanka pripažįstama nebendradarbiaujančia trečiąja šalimi, nebeturėtų turėti pagrindo;
            
         2.   ŠRI LANKOS IŠBRAUKIMAS IŠ NEBENDRADARBIAUJANČIŲ TREČIŲJŲ ŠALIŲ SĄRAŠO
   
               (11)
            
            
               priėmus Įgyvendinimo sprendimą 2014/715/ES ir Įgyvendinimo sprendimą (ES) 2015/200, Komisija tęsė dialogą su Šri Lanka. Visų pirma, paaiškėjo, kad Šri Lanka vykdo įsipareigojimus pagal tarptautinę teisę ir patvirtino tinkamą teisinę kovos su NNN žvejyba sistemą. Pradėjusi naudoti žurnalus sužvejoto kiekio duomenims registruoti, paskyrusi radijo šaukinius žvejybos laivams ir visame atviroje jūroje plaukiojančiame laivyne įdiegusi laivų stebėjimo sistemą (LSS). Ji taip pat įvedė tinkamą ir veiksmingą stebėsenos, kontrolės ir tikrinimo sistemą; ji sukūrė atgrasomųjų sankcijų sistemą, peržiūrėjo savo žuvininkystės teisinę sistemą ir užtikrino tinkamą sužvejotų žuvų kiekio sertifikavimo sistemos įgyvendinimą. Be to, Šri Lanka dar toliau gerino tarptautinių įsipareigojimų, įskaitant nustatytų pagal regioninių žvejybos valdymo organizacijų rekomendacijas ir rezoliucijas, laikymąsi, pavyzdžiui, parengė uosto valstybės kontrolės priemones ir į Šri Lankos teisę perkėlė regioninių žvejybos valdymo organizacijų taisykles ir vadovaudamasi Jungtinių Tautų tarptautinio neteisėtos, nedeklaruojamos ir nereglamentuojamos žvejybos prevencijos veiksmų planu priėmė savo nacionalinį NNN žvejybos prevencijos veiksmų planą;
            
         
               (12)
            
            
               atsižvelgdama į 2012 m. lapkričio 15 d. sprendime pateiktus faktus, Įgyvendinimo sprendimą 2014/715/ES ir Įgyvendinimo sprendimą (ES) 2015/200 bei Šri Lankos pateiktą su ja susijusią svarbią informaciją, Komisija išnagrinėjo, ar Šri Lanka, kaip vėliavos, uosto, pakrantės ar rinkos valstybė, laikosi savo tarptautinių įsipareigojimų. Ji taip pat išnagrinėjo priemones, kurių imtasi padėčiai ištaisyti, ir Šri Lankos kompetentingų valdžios institucijų pateiktas garantijas;
            
         
               (13)
            
            
               atsižvelgdama į išdėstytus argumentus Komisija padarė išvadą, kad dėl priemonių, kurių ėmėsi Šri Lanka dėl vėliavos valstybei tenkančių pareigų, yra pakankamos, kad būtų laikomasi Jungtinių Tautų jūrų teisės konvencijos 94, 117 ir 118 straipsnių ir JT susitarimo dėl žuvų išteklių 18, 19, 20 ir 23 straipsnių. Komisija padarė išvadą, kad Šri Lankos pateikta informacija įrodo, kad jos įtraukimą į sąrašą lėmusi padėtis yra ištaisyta ir kad ji ėmėsi konkrečių priemonių, kuriomis galima užtikrinti ilgalaikį padėties pagerėjimą;
            
         
               (14)
            
            
               atsižvelgdama į visas tas aplinkybes ir vadovaudamasi Reglamento (EB) Nr. 1005/2008 34 straipsnio 1 dalimi Taryba turėtų daryti išvadą, kad Šri Lanką reikėtų išbraukti iš nebendradarbiaujančių trečiųjų šalių sąrašo. Todėl Įgyvendinimo sprendimas 2014/170/ES turėtų būti atitinkamai iš dalies pakeistas;
            
         
               (15)
            
            
               šis sprendimas nekliudo Tarybai ar Komisijai vadovaujantis Reglamento (EB) Nr. 1005/2008 VI skyriumi ateityje imtis jokių tolesnių veiksmų, jei faktinė informacija atskleistų, kad Šri Lanka nevykdo pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų užkirsti kelią NNN žvejybai, atgrasyti nuo jos ir ją panaikinti;
            
         
               (16)
            
            
               atsižvelgiant į neigiamus įtraukimo į nebendradarbiaujančių trečiųjų šalių sąrašą padarinius, tikslinga, kad Šri Lankos išbraukimas iš nebendradarbiaujančių trečiųjų šalių sąrašo įsigaliotų nedelsiant,
            
         PRIĖMĖ ŠĮ SPRENDIMĄ:
   1 straipsnis
   Šri Lanka yra išbraukiama iš Įgyvendinimo sprendimo 2014/170/ES priedo.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Liuksemburge 2016 m. birželio 16 d.
      
         
            Tarybos vardu
         
         
            Pirmininkas
         
         L.F. ASSCHER
      
   
   
      (1)  OL L 286, 2008 10 29, p. 1.
   
      (2)  2012 m. lapkričio 15 d. Komisijos sprendimas dėl pranešimo trečiosioms šalims, kad Komisija svarsto galimybę jas pripažinti nebendradarbiaujančiomis trečiosiomis šalimis pagal Tarybos reglamentą (EB) Nr. 1005/2008, kuriuo nustatoma Bendrijos sistema, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL C 354, 2012 11 17, p. 1).
   
      (3)  2014 m. spalio 14 d. Komisijos įgyvendinimo sprendimas 2014/715/ES, kuriuo nustatoma trečioji šalis, kurią Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančia trečiąja šalimi (OL L 297, 2014 10 15, p. 13).
   
      (4)  2015 m. sausio 26 d. Tarybos įgyvendinimo sprendimas (ES) 2015/200, kuriuo iš dalies keičiamas Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, kiek tai susiję su Šri Lanka (OL L 33, 2015 2 10, p. 15).
   
      (5)  2014 m. kovo 24 d. Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 91, 2014 3 27, p. 43).